Tänavakorvpallisarja “Paide Suvi 2012” neljas etapp.

Pühapäeval, 12.augustil toimus Paides Lai tänava välisväljakutel Korvpalliklubi Seitse poolt korraldatava tänavakorvpallisarja “Paide Suvi 2012” neljas ehk eelviimane etapp.
Kohale tuli seekord 9 võistkonda 30 sportlasega.

Neidude võistlusklass oli esindatud kahe võistkonnaga. Omavahel mängiti kolme võiduni. Etapi esikoha sai ka seekord võistkond PLIXID, kes võitsid mängudega 3-0 võistkond ANN-i.
Võistkond PLIXID mängisid koosseisus Anni Männil, Jana Raude, Helen Jürgenstein ja Kadi Peterkop. Enne viimast etappi juhib üldarvestuses võistkond PLIXID, kes on kogunud nelja etapiga 37 punkti, neile järgneb 31 punktiga võistkond ANN ja 10 punktiga võistkond H.M.K.E.

Poiste vanuseklassis tuli seekord kohale ainult võistkond BULLS. Poisid võtsid mõõtu kahe neidude võistkonnaga ja seekord neil tüdrukutest jõud veel üle ei käinud. Võistkond BULLS mängis koosseisus Ragnar Pruuns, Andry Soo ja Aaro Veiderpass. Üldarvestuses juhib nüüd võistkond BULLS 20 punktiga ning neile järgneb võistkond SEITSE 10 punktiga. Kolmandat ja neljandat kohta jagavad võistkonnad SÕPRADE KLUBI ja PONTU 7 punktiga.

Meeste arvestuses oli kohal 6 võistkonda, kes alustasid mänge ühes kuueses alagrupis ja omavahel mängiti ühe korra läbi, nii sai iga võistkond 5 mängu. Seekord võitis etapilt esikoha võistkond LAMBAD, kes kogusid küll võrdselt punkte võistkond ÜTER ZÖRKER-iga, kuid omavahelises mängus jäi võistkond LAMBAD peale 11-8. Võistkond LAMBAD mängis koosseisus Meelis Matkamäe, Romet Ruse ja Andres Reial. Teise koha saavutas võistkond ÜTER ZÖRKER ning kolmandaks tuli võistkond WASSENBERG. Enne viimast etappi juhib üldarvestuses võistkond SARDIS 33 punktiga, neile järgneb võrdsete arvu punktidega võistkonnad ÜTER ZÖRKER ja LAMBAD 24 punktiga, seega tõotab tulla väga põnev viimane etapp, kuna esikolmikus on kõik veel lahtine.

Neidude ja poiste viskevõistluses jäid seekord peale õrnema soo esindajad Jana Raude ja Anni Männil 15 punktiga.
Meeste viskevõistluse võitsid Mirko Oja ja Tõnis Tõnström 30 punktiga. 
Poiste osavaima korvpalluri harjutuse „Suur 8“  võitis Aaro Veiderpass ajaga 17,03.

Tänavakorvpallisarja „Paide Suvi 2012“ viimane etapp toimub 02. september, koht endiselt Paide Laia tänava välisväljakud.

Pilte tänavakorvpalli neljandast etapist näeb siit: www.kk7.ee/pildid 

MTÜ Korvpalliklubi Seitse
Erjo Paris